Aksjon Antropoid-minnesmerket

Minnesmerket over aksjon Antropoid er satt opp for å erindre om attentatet på Reinhard Heydrich. Minnesmerket står plassert på stedet hvor attentatet ble utført i bydelen Libeň i Praha.

Minnesmerket består av en søyle med tre soldater, formet av bronse, på toppen. Ved siden av søylen er det ført opp informasjon på et bord i form av et kart, bilder og tekstinformasjon. På det nærliggende trikkestoppet finnes et veggmaleri som illustrerer attentatet slik det skjedde.

Begivenhetene som minnes 
Attentatet var en operasjon planlagt av den tsjekkiske eksilregjeringen, med Edvard Beneš i spissen. Aksjonen gikk under navnet «Aksjon Antropoid». Tsjekkiske soldater ble fløyet inn og hoppet i fallskjerm ned i nærheten av Praha. Deretter delte soldatene seg opp. To av mennene, Jozef Gabčík og Jan Kubiš, fikk i oppdrag å utføre selve attentatet. Reinhard Heydrich var kjent for å kjøre i åpen bil med få soldater. Gabčík og Kubiš ventet på Heydrich der hvor minnesmerket står i dag. Når han kom, fungerte ikke maskingeværet til Gabčík og det lå til rette for at Heydrich kunne rømme. Kubiš kastet en modifisert granat. Han traff ikke Heydrich, men bakhjulet på bilen. Det gjorde stor skade på bilen, og Heydrich ble skadet. De to motstandsmennene rømte, mens de ble beskutt av Heydrichs sjåfør. Heydrich døde ikke momentant, men skadene var omfattende nok til at han døde noen dager senere. Jozef Gabčík og Jan Kubiš ble senere funnet i krypten på en kirke. Mennene ble beskutt, men kjempet tilbake. Til slutt kjøt de seg selv, fremfor å bli tatt til fange. I tillegg utslettet nazistene den nærliggende landsbyen Lidice som hevn for drapet. Innbyggerne i Lidice hadde ikke noe med attentatet å gjøre.

Minnesmerkets historie 
Minnesmerket er oppført på bestilling av distriktet Praha 8, og det ble avholdt en designkonkurranse i 2008. Vinneren av designkonkurransen var de tsjekkiske kunstnerne David Moješčík, Michal Šmeral og arkitektene Miroslava Tůmová and Jiří Gulbis. Formålet med minnesmerket var ikke kun å symbolisere attentatet på Heydrich, men også å fremme tsjekkisk tapperhet og ofrer under andre verdenskrig. Hendelse kan også minnes på et veggmaleriet som er oppført ved det nærliggende trikkestoppet. Her er ofrene symbolisert ved et stort antall kister som er malt.

Det originale veikrysset forelå ikke lenger på samme måte som under attentatet. På stedet var det et busstopp, og noen endringer måtte gjøres for å få på plass minnesmerket.

Monolitten ble avduket på 67-årsjubileet den 27. mai 2009, klokken 10:35. Dette er det samme tidspunktet for da attentatet ble utført i 1942.

Beskrivelse av minnesmerket 
Minnesmerket består av tre deler. Monolitten med de tre soldatene, et informasjonsbord og veggmaleriet like ved. Her følger en kort beskrivelse av de tre minnesmerkene og deres betydning:

Søylestatuetten 

En søyle med tre soldater på toppen. Soldatenes positur er basert på den «vitruviske mann» fordi tegningen, utført av Da Vinci, er en illustrasjon på den menneskelige biologien. Aksjonens navn, Antropoid, er tilsvarende et begrep som brukes om menneske, eller menneskeskikkelse. Statuen lyses opp om natten, og er plassert på en slik måte at det er noe av det første reisende ser på veien inn til Praha. Det fremhever minnesmerkets betydning for byen og landet.

Informasjonsbordet 
Det neste elementet er bordet med informasjon, bilder og kart. Kartet ligger på bordet og viser fluktruten til Jozef Gabčík og Jan Kubiš, samt Heydrichs bilrute frem til attentatstedet. Bildene viser sentrale skikkelser og steder under flukten. Teksten forteller mer inngående hvordan aksjonen ble planlagt og utført.

Veggmaleriet 
Veggmaleriet på det nærliggende trikkestoppet er en illustrasjon over hendelsene slik de skjedde. Her blir Gabčík og Kubiš sin vei inn i Tsjekkia med fly, og frem til attentatet, fremvist. I tillegg viser veggmaleriet en representasjon av drapene som var nazistenes represalier på attentatet.

Tsjekkisk historiebevissthet om attentatet på Heydrich 
Historien om attentatet på Reinhard Heydrich er en fortelling som ikke ble fremhevet i den tsjekkiske historiebevisstheten da kommunistene tok over i 1948. Grunnen til dette er fordi at aksjonen ble utført uten kommunistisk hjelp. I Tsjekkia fantes det i lang tid en oppfatning om at aksjonen ble utført av den ikke-kommunistiske undergrunnsbevegelsen. I 1964 ble det kjent at aksjonen var planlagt av Edvard Beneš eksilregjering. Dette ble sett på som en seier for Beneš og betydde at ikke-kommunistiske krefter var viktige for Tsjekkoslovakias innsats i andre verdenskrig. Dette ga ikke kommuniststyret noe mer grunn til å fremheve attentatet.

Det ble ikke satt opp noe minnesmerke over attentatet under kommuniststyret. Derfor er det først i nyere tid at ikke-kommunistiske minnesmerker kan bli satt opp. Minnesmerket over aksjon Antropoid er således et eksempel som på minnesmerker som ikke tidligere var mulig å sette opp i Tsjekkia, og markerer et generasjonsskifte i tsjekkisk historiebruk. Noe som kan sees med de unge kunstnernes bevissthet rundt temaet. Tsjekkerne har et ambivalent forhold til sin kommunistiske bakgrunn, og «Aksjon Antropoid»-monumentet er også et symbol på at samfunnet har fått avstand fra kommunisttiden.

Referanser 

Minnesmerker
Praha